**ወፍሪን ብድሆታቱን ኣብ ኤርትራ**

ንገንዘባዊ ፖሊስን ባንካዊ ኣገልግሎትን ካልእን ኣመልኪቱ ኣብ ሓሙሽተ ክፋላት ተወልደብርሃን ገብረ ዝተባህለ ዜጋ ኣቕሪብዎ ዘሎ ርእይቶታት ዘለኒ ትዕዝብቲ ክገልጽ እፈቱ። ተወልደብርሃን ካብ ውሽጢ ሃገር ነዚ ርእይቶ ይህብ ስለዘሎ ኣብ’ቲ ዘለዎ ቦታ ድማ ጉቡእ ሃገራዊ ኣበርክትኡ ይህብ ክህሉ ተስፋ እገብር። ብዝኾነ ድማ ኣብ ውሽጢ ሃገር ብምህላዉ ዓቕሚ ኣበርክትኡ ብዘየገድስ ካባና ካብ’ዞም ኣብ ወጻኢ ኮይና እንድግፍን እንነቅፍን ዘለና ዝሓሸ ኣበርክቶ ክህልዎ ናይ ግድን እዩ። ኣብ ሃገርካ ምህላው ጥራሕ እቲ ዝዓበየ ጸጋ እዩ።

ኣበጊስዎ ዘሎ ኣብ ሓሙሽተ ክፋላት ተመቃቂሉ ቀሪቡ ዘሎ ርእይቶ ኣብ’ዛ ናይ ሕጂ ጽሑፈይ ክምልሰሉ ኣይኮንኩን። ብዝያዳ ኣብ’ዛ ናይ መወዳእታ ሓምሸይቲ ክፋል ምንዳቅ ሓዲሽ ስልጡን ወለዶ ማሕበረ ሰብ ወፍሪ ኣብ ኤርትራ እትብል ኣተዂረ ክምልስ ክፍትን እየ።

ኣብ ዓለም እቲ ዝቀለለ ስራሕ ምንቃፍ እዩ። ምንቃፍ ድማ ልዕሊ ስራሕን ተግባርን ክትከውን ኣይትኽእልን እያ። ከም’ቲ ሊቃውንቲ ዝብልዎ ሓንቲ ንእሽተይ ስራሕ ካብ ዓሰርተታት ኣሽሓት ጡዑማት ቃላት ትበልጽ። ኣብ ሂወት ግብርን ወድዕነትን፣ ክለሳሓሳብን ተግባርን እንተዘይተመዛዚኖም ውጺኢት ክህልዎ ኣይክእልን እዩ። ዝተማሃርካዮ ክለሳሓሳብ ብግብሪ ከተዛምዶ ምስ ዘይትኽእል ፍረ-ኣልቦ እዩ።

እዚ ተወልደብርሃን ኣቅሪብዎ ዘሎ ጽሑፋት ነተን ናይ ቁጠባ ኣምራት ጥራሕ ሒዙ ምስ ወድዕነት ናይ ሃገርና ከዛምዶ ኣይከኣለን። ኣካዳምያዊ ትምህርቲ ንበይኑ እኩል ኣይኮነን። እንተድኣ ንቅሓት፣ ስነ-ልቦና፣ ሚዛንን ኣፍልጦ ሕብረተሰብ እንተዘይታሓዊስዎ ድማ ከም’ዚ ተወልደ ዝተጠቕመሉ ቃል ናብ ባሃም ይቕይረካ። ስለ’ዚ ሓደ ባሃም ብሃም ክብል ከሎ ዝያዳ የስሕቀካ።

**ኣብ ኣርእስትይ ብምምላስ እንታይ እዩ ወፍሪ?**

ወፍሪ ማለት ዘለካ ገንዘብ፣ ንብረት፣ ፍልጠትን ግዜን ሓደ ረብሓ ከምጽኣልካ ኣብ ሓደ ማዓላ እተውዕሎ ወፍሪ ይብሃል። ብልሙድ ኣባሃህላ ሕብረተሰብና ንሓደ ሓረስታይ ናብ ማሕረስ ወፊሩ ንብል። ብሓቂ ድማ ጉልበቱ፣ ኣቡዑሩን ኣእድጉን መሳሪሒ ናውቱን መሬቱን ኣዋዲዱ ፍረ-ጻምኡ ይሓፍስ። ሕማቅ ግዜ እንተርኪብዎ ድማ ኣደዳ ድኻም ኮይኑ ይተርፍ። ስለ’ዚ ወፍሪ ተበግሶ ናብ ስራሕን ፍልጠትን ዝያዳ ረብሓ ንምርካብ ገንዘብካ ንብረትካ ፍልጠካን ግዜኻን ብምብርካት ዝግበር ጻዕሪ እዩ። ክንርድኦ ዝግብኣና ግን ኩሉ ዘውፈረ ወይ ኩሉ ወፍሪ ረብሓ የምጽእ እዩ ማለት ኣይኮነን። ክሳራት ከምዘጋጥም ምርዳእ ይግባእ።

ወፍሪ ብሃገር ደርጃ ክርኤ እንከሎ፣-

1. መንግስቲ ዝምውሎን ዘካይዶን ወፍሪ
2. ሃገራውያንትካልትን ወልቀ-ሰባት ዘካይድዎ ወፍሪ
3. ናይ ወጻኢ ትካላትን ውልቀሰባትን ዘካይድዎ ወፍሪ ተባሂሉ ይመቃቀል።ሰለስቲኡ ጽላት ድማ እንዳተሓጋገዘ ፍረ ይህብ።

ስለ’ዚ እዚ ሰለስተ ጽላት ጊዲኡ ኣብ ሃገርና ከመይ ኣሎ?

ኣብ ሃገርና እቲ ዝዓበየ ወፍሪ መንግስቲ ዝዓሞ ወፍሪ እዩ። መንግስቲ ኤርትራ ኣብ ዝሓለፈ 25 ዓመታት ኣብ ትምህርቲ፣ ሕክምና፣ ትሕተ ቅርጺ ዘይተኣደነ ስርሓት ሰሪሑን ይሰርሕን ኣሎ። እዚ ኩሉ ዝካየድ ዘሎ ወፍሪ ድማ እቲ ናይ ግዳምን ውሽጥን ኣውፈርቲ ጥጡሕ ባይታ ንክረኽቡን ህዝብና ድማ ንክጥቀመሉን ክርህዎን እዩ።

ሓውና ተወልደ ንናይ ውሽጢ ወፍሪ ብጉቡእ ዝተረደኦ ኣይመስልን። ንሱ ዝደልዮ ዘሎ ወፍሪ ናይ ሸቀጣሸቀጥ ናይ ኣህለኽቲ ኣቑሑት ምሻጥን ምልዋጥን እዩ። እዚ ውፍሪ ኣብ ኤርትራ ኣብ’ዚ እዋን ብቡዙሓት ዝተታሕዘ ብዙሕ ነቲ ሕብረተሰብ ዘየሰጉም ናይ ሸቃጦ ስራሕ እዩ። ወፍሪ ክተባባዕ እንተኾይኑ ወፍሪ ኣብ ሕርሻ፣ ንኡስ-ኢንዳስትሪ፣ ቱሪዝምን ወሃብቲ ኣገልግሎታትን፣ ትምህርትን፣ ሕክምናንን ዝዓለም ንቁጠባዊ ዕቤት ሃገርና ደው ከብል ዝኽእል ኢዩ ዝድለ ዘሎ።

ኣብ ሕርሻ እንተሪኢና መንግስቲ ቁጽሪ ዘይብለንቡዙሓት ዲጋታት ሰሪሑ ንስራሕ ድሉው ጌርዎ ኣሎ። ኩሉ ከውፍር ዝደለየ ወዲ ሃገር ድማ ኣብ’ዚ ብእኽልን መግብን ነብስና ክንክእል ከውፍር ኣፍደገ ተኸፊትዎ ኣሎ። ብተመሳሳሊ ኣብ ኩሉ ጽላት እቲ ናይ ወፍሪ ዕድል ንኩሉ ሃገራዊ ኩፉት ምኻኑ ርዱእ እዩ። ንሓገዝ ዝምልከት ኣብ ሕርሻን ኣብ ካልእ ዝነጥፉ መደብ ውህለላን ለቃሕን ባንክ ንብዙሓት ኣፈወሪቲ ይተሓጋገዝ ከም ዘሎ ኣብ ናይ ዜና ማዕከናት ንከታተሎ ኣለና።

ናይ ግዳም ይኹን ናይ ውሽጢ ወፍሪ ክሳብ ክንደይ ርእሰማልን ፍልጠትን ተክኖሎጂን ከምዘድልዮን፣ ኣብ ውሽጡ ዘሎ ሕልኽልኻትን ብድሆታትን ክርድኣናን ይግባእ። ኣብ’ቲ መንግስታዊ ወፍሪ መንግስቲ ኣብቲ ባዕሉ ክገብሮ ዝኽእል ባዕሉ ይገብሮ ኣሎ። ኣብ’ቲ ሽርክነት ዘድልዮ ድማ ምስ ናይ ወጻኢ ትካላት ብሽርክነት ይሰርሖ ኣሎ። ንኣብነት ቢሻ ክጅመር እንከሎ ነቪሱን ተክኖሎጂን ፍልጠትን ሒዙ ቀሪቡ፣ መንግስቲ ኤርትራ ድማ ወናኒ መሬት ኮይኑ ቀሪቡ። ክሊቲኦም ወገናት ነቲ ፕሮጀክት ክምውልዎ ኣይክእሉን ነይሮም። ስለ’ዚ ሳልሳይ ኣካል መዋሊ የድሊ ነይሩ። ኣብ መጀመርታ ሓደ ናይ ጀርመን ትካል ክምውል ተሰማሚዑ እንተነበረ በቲ ናይ በዓል ኣሜሪካን ኤሮጳን ዝግበር ጸቅጢ ወይ እገዳ እዚ ትካል ነቲ ዝኣተዎ ቃል ኣፍሪስዎ።

ከምኡ’ውን መንግስቲ ኤርትራ ኣብ’ዚ ስራሕ ብማዕረ ምስ ትካል ነቪሱን ረብሓ ክትረክብ እንተኾይና ኣብ’ቲ ካፒታል ናይቲ ወፍሪ ገንዘብ ከነበርክት ነይሩና። እዚ’ውን መንግስቲ ቻይና ናይ ነዊሕ እዋን ለቃሕ ስለዝሃበ ሼር መንግስቲ ኤርትራ 40% ክኸውን በቂዑ። ፍረ ብሻ ድማ ነቲ ቀጻሊ ናይ ማዕድንን ናይ ሃገር ቁጠባዊ ማሕንቖታት መበገሲ ራህዋ ኮይኑ ኣሎ።

ሓው ተወልደ ነቲ ኣብ ሃገርና ኣብ ኣግሮ-ኢንዳስትሪ ዝካየድ ዘሎ ወፍርታት ዘስተባህለሉ ኣይመስልን። ንኣብነት ኣብ ከባቢ ፋንኮን ገርሰትን ተተኺለን ዘለዋ ናይ ሳልሳ ኮሚደረን ውጺኢት ጻባን ፋብሪካታት ነቲ ንቅድሚትን ድሕሪትን ዝዝርጋሕ ቁጠባ ዝበሎ ዘንጸባርቕ እዩ። ከምኡ’ውን ሕጂ ፋብሪካ ዓለባ ዶልቸ-ቪታ ኣብ ከርከበት ናይ ጡጥ ምፍራይ መደብ ከምዘለዋ ኣብ ናይ ዜና ማዕከናት ክግለጽ ጸኒሑ። ኣብ ቢሻ ናይ ወርቂ ማዕድን’ውን ወርቂ ተመስሪሑ ናብ ወጻኢ ይልኣኽ ኣሎ። ተስፋ ንገብር ሓጺንን ናሓስን ምስ ወጹ ድማ ናቱ ፋብሪካታት ክትከል።

ብዝኾነ ኩሉ ዝግበር ወፍሪ ንረብሓ ህዝብና ናይ ስራሕ ዕድል ዝኸፍት ዘለና ሕጽረታት ዘማልእ ክኸውን እቲ ቀንዲ ዕላማ እዩ። ኣብ’ዚ ሩዱእ ክኸውን ዘለዎ ይትረፍ ኤርትራ እተን ኣዝየን ዝማዕበላ ሃገራት ክሳብ ሕጂ ሙሉእ ብሙሉእ ሽቕለት ኣልቦነት ከጥፍኦኦ ከምዘይካኣላ ክንርዳእ ይግባእ።

 ሓው ተወልደ ነንሕድሕዱ ዝጋራጮ ናይ ሓውሲ-ሙሁራት መደናጋሪ ጽሑፋት እዩ ኣቕሪቡ ዘሎ። እንተድኣ ሓደ ሰብ ናይ ጣንጡ መድሃኒት ክምህዝ ኪኢሉ መን እዩ’ሞ ናይ ደርሆ መግቢ ኣይተዳሉ ኢሉ ክኽልክሎ። ከምዚ እንዕዘቦ ዘለና ኣብ ፈስቲቫላት ዓመት መጸ ብመንሰያት ዝግበር ዘሎ ምህዞታት ናይ’ዚ ህያው ኣብነት እዩ። ሰብ ክዛረብን ክጽሕፍን እንከሎ **common sense** የድልዮ። እንቛቑሖ ምፍራይ ኣብ ህዝቢ ኤርትራ እታ ዝቀለለት ስራሕ ኢያ ነይራ። ሕጂ ንምታይ ተሪፋ ኣይርዳኣንን። መብዛሕትኡ ሰብ ኣብ ገዝኡ ሓደ ክልተ ደርሁ ዘይውንን ኣይነበረን። እዚ እቲ ዝቀለለ መድሃኒት ናይ ሕጽረትና እዩ። እቲ ተሪፉ ዘሎ ምዕባሌ ድማ ኣብ ሓጽር እዋን ክመጽእ ምዃኑ ኣይጠራጠርን።

እቲ ዝዓበየ በደል ናይ በደል ናይ ቡዙሓት ሓውሲ ሙሁራት ሙጉት ነዚ ዘሎ ናይ ዶብ ወራር ወያነ ሙጉባጥ ልዑላውነት መሬት ኤርትራ ዘይምእማን ወይ ኣፋዂስካ ምርኣይ እዩ። ወያነ ንዓለም-ለኻዊ ፍርዲ ተቀቢሉ ዶብና እንተዝሕንጽጽ ንምንታይ እዩ’ሞ ሰራዊት ከድልየና። ወያነ ዓቅሚ እንተረኺቡ ኣብ ዝኾነ ደቂቅ ዶብ ኤርትራ ጢሒሱ ኣስመራን ዓሰብን ክኣቱ ናይ ለይትን መዓልትን ሕልሙ እያ። ሳላ ጽንዓት ህዝብናን ሰራዊትናን፣ ሳላ ህላዌ ሃገራዊ ኣገልግሎት ግን ሃገርና ዶባታ ተኸቢሩ፣ መሬታ ለሚዑ ኣሎ። ነዚ ዘይኣምን ሰብ ኤርትራዊ ኣይኮነን።

ብናተይ ርእይቶ መብዛሕትኦም ናብ ስግረ-ዶብ ዘምርሑ እቶም ሃገራዊ ኣገልግሎት ዝነውሖም ዘይኮኑስ ትሕቲ ዕድመ ዝኾኑን ታዕሊምን ትምህርቶምን ወዲኦም ሓንቲ ከየገልገሉ ናብ ስደት ዘምርሑ ዘለዉ እዮም። ናይ’ዚ ተሓታቲ ድማ ኣብ ልዕሊ እቲ ዓለማዊ ዊዲታት ነፍሲ-ወከፍ ናይ እዞም ናብ ስደት ዘምርሑ ዘለዉ ስድራ-ቤታት እዮም። እዞም ሰባት ክሳብ 40-50 ሽሕ ዶላር እንዳተኸፍለሎም እዮም ኣብ ኤሮጳን ኣሜሪካን በጺሖም ዘለዉ።

ዕድመ ንመንግስቲ ኤርትራ ኤርትራዊ መንእሰይ ኩሉ ተማሂሩ እዩ። ቀደም ኣብ ዉሑዳት ስድራቤት ተሓጺሩ ዝነበረ ትምህርቲ ሕጂ ወዲ ገጠር ወዲ ከተማ ወዲ ዓዃይ ወዲ ስራሕተኛ መን ኣሎ ብዲግርን ዲፖሎምን ዘይተመረቀ። ኣብ ክንዲ ሃገርን መንግስትን ዝገበረልካ ሞሳ ምኽፋል ጉዕዞ ናብ ዘይረብሕ ስደት እንታይ ኣምጽኦ። ስደት ብስደቱ ድማ ብዙሕ ሓደጋታትን ውርደትን ምዕማጽን ዘለዎ ስደት። ካብ ከምዚ ጠሚኻ ምስ ክብረትካ ዓድኻ ይሓይሽ።

ኣብ መደምደምታ ወፍሪ ብውልቃዊ ተብግሶን ጻዕርን ዝመጽእ እምበር ከምዚ ግበር እናበልካ ዝግበር ኣይኮነን። እዚ ኩሉ ዝዋደድ ዘሎ ወፍርን ትሕተ-ቅርጽን ድማ ነዚ መንእሰይ ክጥቀመሉ እዩ ዝስራሕ ዘሎ። መንእሰይ ድማ ኣርሒቁ ብምሕሳብ ብብልጭጭ ናይ ስደትን ዘረባ ባሃማት ከይሰምዐን ኣሳጉማ መንግስቱ ተረዲኡ ብናይ ሓሶት መብጻዓታት ተደናጊሩ ካብ ሃገሩ ክርሕቕ የብሉ።

ዓወት ንሓፋሽ!!

ርሑስ በዓል ቅዱስ ዮውሃንስ

ርሑ ዒድ ኣል ኣድሓ ኩሉ ዓም እንቱም ብኼር

ግርማይ የማነ

ርያድ